Gautrein sê oor ‘ontploffing’Argieffoto: Verskaf Gautrein het gerugte van ŉ ontploffing Maandagoggend, kort nadat beperkte treindienste te midde van ŉ staking begin bedryf is, ontken. Gautrein-werkers wat lede is van die United National Transport Union (Untu) het vanoggend met ŉ beskermde staking begin. Dit is die eerste keer dat Gautrein-werkers oor lone staak. Steve Harris, algemene sekretaris van Untu, het gesê dié stap volg nadat verskeie loononderhandelinge met Bombela, die Gautrein se bedryfsmaatskappy, op ŉ dooiepunt uitgeloop het. Bombela het Maandagoggend ŉ gebeurlikheidsplan in werking gestel om ŉ beperkte diens by sommige stasies in spitstye te lewer en het ook veiligheidsmaatreëls op die stelsel verskerp. ŉ Pendelaar het omstreeks 06:00 aan JacarandaFM gesê hulle was per trein op pad tussen die Centurion- en Midrand-stasie toe hulle ŉ “klein ontploffing” gehoor en ŉ “skokgolf” gevoel het. “Dit was nie ŉ groot ontploffing nie, dit het gelyk soos groot vuurwerk wat afgegaan het,” het die luisteraar, Werner Spohr, aan die radiostasie gesê. Kesagee Nayager, Gautrein se woordvoerder, het egter gesê die gerugte is heeltemal onwaar. “Ons kan bevestig dat daar nie ŉ ontploffing tussen Centurion en Midrand was nie. Bykomende veiligheidsmaatreëls is geïmplementeer en die veiligheid van ons passasiers sal nie in gevaar gestel word nie,” het sy gesê. “Ons respekteer ons werkers se reg om te staak, maar stakende werkers moet terselfdertyd hul kollegas respekter wat wil werk sonder om geïntimideer te word. Ons sal nie intimidasie of ander kriminele optrede en skade aan eiendom duld nie,” het Nayager gesê. Intussen sê Untu meer as ŉ honderd van sy 250 lede wat vir Bombela werk het vroegoggend naby die Midrand-treinstasie bymekaar gekom waar hulle betoog. ŉ Gautrein-verklaring lui dat betogers van hul busse verhoed het om dié stasie te verlaat wat tot ŉ vertraging in die busdiens gelei het. Volgens Harris bied Bombela vir Untu-lede ŉ 8,5%-salarisverhoging en wil die instelling nie werkers ŉ aansporingsbonus betaal nie. Untu eis ŉ verhoging van 10% op die basiese salaris plus ŉ verhoging van 113% op ŉ behuisingstoelaag (van R750 tot R1 600), plus ŉ nuwe vervoertoelaag van R800 vir werkers wat nie op skof is nie, plus ŉ verhoging van 101% vir ŉ vervoertoelaag vir nagdiens (van R31,84 tot R64 per skof), met ŉ 10%-verhoging vir nagskof, mediesefondstoelaag van 55/45 en ŉ R20 000-bonus per werknemer per jaar (ŉ algehele verhoging van 19,6%). Harris het verskoning gevra vir die pendelaars wat geraak word en aan Bombela gesê hulle is gereed om verder te onderhandel, maar dat hulle nie die huidige aanbod gaan aanvaar nie. Tydens die staking gaan die Gautrein net op spitstye, van 05:45 tot 09:00 en 16:00 tot 19:00, in werking wees met een trein elke 12 minute tussen Centurion en Sandton en een trein elke 20 minute tussen Sandton en die Park-stasie. Geen treindienste sal tussen die spitstye gelewer word nie. Slegs die Centurion-, Sandton- en Park-stasie sal oop wees. Gautrein se busdienste sal slegs na die genoemde drie stasies ry en sal hul gewone roetes volg. ŉ Beperkte busdiens sal van 05:45 tot 19:00 vir passasiers na en van die lughawe- en Rhodesfield-stasie gelewer word. Kaartjieskantore sal toe wees weens personeel wat staak. Passasiers word dus aangemoedig om die kaartjiemasjiene te gebruik of geld deur die Gautrein-webwerf of die Gautrein-app op te laai.